projecte-aina/catalan_government_crawling huggingface dataset:
Amb més de mil milions d'usuaris, Youtube s'ha convertit en la plataforma reina dels vídeos.
És de fàcil accés, i tenir un canal per publicar-hi el que vulguem és ben senzill i gratuït.
El fenomen dels youtubers està a l'ordre del dia i molts voleu convertir-ho en la vostra professió, però sabries dir-nos quants youtubers coneixes que publiquin vídeos en català?
YouTube és el gran calaix de sastre mundial de vídeos, on qualsevol cosa es pot convertir en viral en qüestió de minuts.
Allà hi és tot el que et puguis imaginar, i també allò inimaginable, disponible en 76 idiomes.
Crear un canal a Youtube és fàcil i ràpid, i amb les càmeres que portem tots a les butxaques, motxilles, etc., que ara es diuen mòbils, fàcilment creem i editem vídeos, fins i tot amb efectes, sense ser experts ni expertes en la matèria.
Però, entre publicar algun vídeo divertit i tenir coses per explicar o compartir fent servir el Youtube d'altaveu, hi ha una distància que és la que cobreixen els youtubers.
Ser youtuber no vol dir sempre sortir en els vídeos.
No coneixem la cara de tots els youtubers, n'hi ha que capturen les pantalles dels seus ordinadors mentre juguen per compartir els seus trucs de vídeojocs.
Una part important, però, sí que hi apareix i sembla que s'ho passi molt bé fent els vídeos.
Però no us penseu que és tan fàcil tot plegat, hi ha una feina prèvia de preparació i una posterior d'edició, en la majoria dels casos.
Són molts pocs els youtubers que es guanyen la vida amb els seus vídeos i han hagut de passar anys per anar guanyant seguidors i el reconeixement que inspiri confiança tant a la mateixa plataforma com a les marques comercials que els contracten.
Ser youtuber no és difícil, però guanyar-s'hi la vida és molt més complicat.
Entre els youtubers de més èxit al món, amb milions de seguidors, no n'hi ha de catalans, però, tot i així, a Catalunya en tenim un grapat que fan servir el català en els seus canals.
N'hi ha de tota mena: gamers, teatre, humor, recomanacions de llibres, tecnologia, fotografia, ensenyament, esports...
El portal Youtubers.cat té un recull de 152 canals de youtubers en català que hi ha a la plataforma de vídeos propietat de Google.
Tots aquests canals els té distribuïts en dues llistes: actius i inactius (a partir de tres mesos d'inactivitat).
Entre el llistat de canals actius, us recomanem alguns d'aquells que més seguidors tenen a data d'avui.
Els trobareu al llistat de sota.
N'hi ha molts més que podreu trobar al llistat del portal Youtubers.cat o remenant per la xarxa.
Encara que per nombre de subscriptors o de visualitzacions no estiguin molt amunt als rànquings, hi ha molts canals interessants en català que podeu seguir per aprendre, divertir-vos o passar l'estona.
Ah, i si decidiu fer-vos youtubers, animeu-vos a fer servir el català per explicar tot allò que us vingui de gust!
Avui en dia poca gent pot dir que no estigui enganxada a Internet o a les noves tecnologies.
Però, ens hem aturat a reflexionar sobre què suposa un ús indiscriminat i massiu d'Internet?
Això és el que promouen un grup de joves que han decidit distanciar-se d'Internet farts del seu caràcter vampíric, i han engegat una petita revolució.
Internet no és la única font d'informació que tenim a l'abast, n'hem de ser conscients.
El nostre smartphone no té totes les respostes a totes hores.
Allò que trobem a Internet sovint no és neutre, cal contrastar-ho; moltes vegades només es té en compte el nombre de visites i no la qualitat de la informació.
En l'era de la famosa postveritat, cal qüestionar-se, fer-se preguntes, dubtar, buscar alternatives, generar debats... sobre allò que ens ofereixen les xarxes.
Cal reflexionar sobre problemes com el bullying, els límits laborals, la privacitat, l'ús per part dels nens i adolescents, la solitud, l'aïllament social...
I tot això no ja tan sols en un sentit estrictament mèdic o legal, sinó també en un sentit crític, apel·lant a les inquietuds de la ciutadania.
En aquesta línia s'ha creat l'Institut Internet.
Així és com es diu el projecte que, en contacte amb una vintena de col·laboradors, han engegat quatre joves: Enric Puig Punyet (doctor en Filosofia i professor de la UOC), Laia Guarro (dissenyadora), Carlos Castelli (comunicació i anàlisi d'Internet) i Jana Robles (coordinadora).
Van contactar per correu electrònic i han creat una pàgina web [URL], sembla un contrasentit, oi?
El sentit el posen en fer reflexionar a tothom sobre com fem servir les noves tecnologies.
No estan en contra del seu ús, però volen que sigui amb esperit crític, i reivindiquen també el món off line.
Promouen que ens n'adonem que Internet és una eina de suport i que no ens hi va la vida, que ha d'estar al nostre servei i no al contrari.
Les noves tecnologies estan aconseguint vampiritzar-nos, "xuclar-nos la sang" i envair el nostres espais de manera que ja no podem viure sense elles.
Es tracta de recuperar la nostra llibertat com a individus, reeducant-nos en l'ús d'Internet sense necessitat de desfer-nos completament del nostre mòbil o de les nostres aplicacions preferides.
Altres iniciatives, com Desconnexions.com, pretenen restablir l'equilibri entre la persona i el medi natural desconnectant del seu dia a dia.
Ofereixen a les persones un espai on poder dedicar una estona a elles mateixes, atès que en la societat en què vivim sovint oblidem dedicar-nos temps a nosaltres mateixos.
És una activitat pensada principalment per a empreses, en la qual els participants han de deixar tots els dispositius amb connexió a Internet a una caixa: mòbils, tauletes, ordinadors, rellotges intel·ligents...
Creus que és possible un món amb un ús racional de les noves tecnologies?
Vols formar part del grup, cada vegada més nombrós, d'exconnectats a Internet?
Has pensat què fas quan t'hi connectes, quantes hores t'hi passes i si pots trobar alternatives presencials a aquestes activitats?
Ja sigui per a un negoci, per a una botiga en línia, per mostrar les teves aficions, inquietuds, reflexions, el teu art, o simplement per diversió, crear una pàgina web és pràcticament un joc de nens amb moltes de les eines gratuïtes que tens a l'abast a la xarxa sense necessitat de ser expert/a programant.
Et donem alguns consells i algunes eines per anar per feina.
Una pàgina web es crea per una raó, que la gent la visiti, s'interessi pel seu contingut o producte, ja sigui comprant, llegint, compartint... i que torni, és a dir, que tingui una bona experiència de navegació.
Hi ha 4 factors importants a tenir en compte quan volem crear una pàgina web:
A l'hora de dissenyar la nostra pàgina hem de tenir en compte totes aquestes coses i tenir molt clar què volem comunicar, posar-nos en la pell del nostre visitant i, sobretot, testejar la pàgina abans de publicar-la.
La majoria d'eines que existeixen a la xarxa per crear pàgines web basen el seu funcionament en 6 passes ben senzilles:
Entre la multitud d'eines disponibles a les xarxes per crear pàgines web n'hi una algunes que funcionen molt bé i ofereixen plans gratuïts.
Cadascuna té avantatges i inconvenients, per tant, cal informar-se bé i tenir clar quin és el nostre objectiu abans de triar.
Totes les eines disposen també de plans de pagament, que amplien les possibilitats de millora dels llocs web, amb millors plantilles, personalització, comptes de correu, flexibilitat de l'editor i més avantatges per treure-li més rendiment al nostre lloc web.
A continuació t'oferim algunes de les eines més populars que inclouen plans gratuïts de desenvolupament de llocs web.
Pensa però, que en la immensitat de la xarxa, n'hi ha moltíssimes més i que la millor manera de trobar el que busques és informant-te bé sobre les característiques, els avantatges i els inconvenients de cadascuna; les que t'oferim aquí només són un petit recull de tot el que pots trobar navegant.
Bancs d'imatges gratuïts o molt econòmics: Creative Commons Search, Pixabay.
Flickr, Europeana collection, Google images, són alguns dels llocs on podràs trobar imatges gratuïtes per fer servir al teu web.
Cal saber utilitzar bé les llicències d'ús per fer servir les imatges i sempre que sigui necessari citar la font.
Botons i tipografies: Da Button Factory, Shiny Icon Maker, Freepik, Dafont.com, entre molts d'altres, són alguns creadors de botons, icones i tipografies per donar-li un estil diferent a la teva pàgina web.
Els Mobile Learning Awards reconeixen els projectes més innovadors de docents i centres educatius de Catalunya a través de l'ús de la tecnologia mòbil a l'educació.
Aquest concurs mostra la cara més educativa del Mobile World Congress.
L'objectiu és reconèixer la tasca innovadora i impulsar la integració i els usos de la tecnologia mòbil als centres educatius.
Els centres catalans ja poden participar en el concurs que premia les iniciatives educatives a través de dispositius mòbils, i que s'emmarca dins del programa mSchools.
Ja està oberta la inscripció del concurs, que enguany celebra la sisena edició i que està organitzat per la Mobile World Capital Barcelona amb la col·laboració de la Generalitat de Catalunya, l'Ajuntament de Barcelona i GSMA.
El període d'inscripció s'ha iniciat el passat 12 de desembre i finalitza l'11 de febrer de 2018 a les 12:00 hores.
La cerimònia dels Mobile Learning Awards tindrà lloc en el marc del Mobile World Congress, el dijous dia 1 de març de 2018.
- Millors experiències i propostes d'aula amb tecnologies digitals, en què es seleccionaran les millors experiències i propostes d'aula desenvolupades pels docents i estudiants universitaris respectivament, i que tinguin com a objectiu l'ús innovador de les tecnologies digitals.
- Escoles Innovadores en l'Aplicació de les Tecnologies Digitals, amb la finalitat de donar a conèixer les diferents vies d'integració de les tecnologies digitals a tots els centres docents de Catalunya, mitjançant unes propostes concretes de desenvolupament i implementació.
També s'incorpora com a finalitat fer visibles les accions que les AMPA/AFA de les Escoles i Instituts de Catalunya duen a terme en el procés d'aplicació de les tecnologies digitals en el seu centre educatiu.
Recentment el Govern de la Generalitat ha aprovat l'estratègia catalana de la bicicleta 2025, alineada amb els objectius de desenvolupament sostenible, per fer d'aquest mitjà de transport un motor de sostenibilitat i salut a la nostra societat.
Fem una Catalunya pedalable i pedalada!
Des de l'any 2018, s'estan duent a terme tota una sèrie de jornades participatives i reunions de treball amb la intervenció d'agents i institucions relacionades amb el món de la bici per tractar els aspectes relacionats amb aquests tres temes bàsics:
Com a fruit de la Mesa de la bicicleta, l'Estratègia catalana de la bicicleta promou treballar plegats per un espai públic que permeti la circulació segura i confortable en bicicleta, potenciant i facilitant alhora que la ciutadania es desplaci cada cop més en aquest mitjà.
L'Estratègia recull un conjunt de línies per promocionar la bici amb la participació d'administracions públiques, institucions, empreses i organismes.
L'objectiu: assolir un 8% de desplaçaments en bicicleta d'aquí cinc anys.
Resta oberta la convocatòria d'una nova edició d'aquest premi promogut pel Parlament Europeu i la Fundació Premi Internacional Carlemany d'Aquisgrà.
Hi poden optar joves d'entre 16 i 30 anys de qualsevol dels estats membres de la Unió Europea.
Els projectes es poden presentar de forma individual o en grup fins al proper 31 de gener.
El Parlament Europeu i la Fundació Premi Internacional Carlemany d'Aquisgrà conviden els joves de tots els estats membres de la Unió Europea a presentar projectes sobre el desenvolupament de la Unió Europea, la integració i les qüestions relacionades amb la identitat europea.
Han de promoure l'enteniment a escala europea i internacional, així com el desenvolupament d'una identitat europea compartida i la integració europea.
També han de servir de model per als joves que viuen a Europa, oferint exemples pràctics d'europeus que viuen en una mateixa comunitat.
A tall d'exemple, alguns projectes guanyadors d'edicions anteriors es troben relacionats amb temes com els intercanvis juvenils o els esdeveniments esportius, artístics o culturals.
Es poden presentar individualment o en grup fins al 31 de gener de 2020.
D'entre 28 projectes nominats pels diferents estats membres de la UE se seleccionaran tres projectes guanyadors el proper 20 de març.
S'atorgarà un premi de 7.500 € al millor projecte, de 5.000 € al segon i de 2.500 € al tercer.
Representants dels 28 projectes nominats seran convidats a la cerimònia del premi el 19 de maig de 2020 a Aachen, Alemanya.
El primer premi de la darrera edició va reconèixer la tasca de Europhonica IT (RadUni - Associazione Operatori Radiofonici Universitari), una ràdio italiana que dona veu a estudiants i mitjans de comunicació universitaris independents.
El seu equip editorial, integrat per joves de França, Espanya, Portugal, Grècia i Alemanya, emet mensualment des del Parlament Europeu a Estrasburg.
Per fer un seguiment del Premi a les xarxes socials utilitza l'etiqueta
Del 10 al 17 de gener, troba algun foradet a la teva agenda per venir a salvar vides, i/o fer difusió d'aquesta campanya.
Un any més, el Banc de Sang necessita recuperar les reserves de sang després de Nadal i busca 10.000 donants a Catalunya.
La Marató de Donants de Sang de Catalunya és una iniciativa del Banc de Sang i Teixits per animar tothom a donar sang, o bé a fer difusió de la importància de donar sang.
Una de les principals novetats del Banc de Sang aquest 2020 és el servei de Whatsapp de la donació de sang que s'ha rebatejat com a Whatsang.
El Banc de Sang serà el primer organisme de la Generalitat amb un compte oficial de servei al ciutadà a través de Whatsapp.
A través del número de telèfon 677071756, qualsevol persona podrà fer consultes al Banc de Sang i disposar d'un canal de comunicació àgil i proper.
Les converses de Whatsapp amb el Banc de Sang són individuals, de la mateixa manera que es poden fer comunicacions per email o per telèfon.
L'altra gran novetat que arriba amb la Marató de Donació de Sang és la nova 'banda sonora'.
El popular cantant català de trap Lildami ha compost una cançó sobre la donació de sang amb una lletra que explica l'experiència del seu germà, que va necessitar sang i un trasplantament de moll d'os.
I recorda que cada donació pot ajudar a salvar 3 vides, donar sang és donar vida!
Aquesta celebració anual s'emmarca en el Pacte Verd Europeu per assolir la neutralitat en les emissions de carboni per a l'any 2050, i promou la implicació de tothom en la transformació de la mobilitat.
Pots participar en el concurs fotogràfic Clic Mob! a Instagram, del 16 al 28 de setembre.
"Per una mobilitat sense emissions"
És el lema de la Setmana Europea de la Mobilitat (SEM) 2020 a Catalunya.
L'objetiu d'aquesta setmana és promoure hàbits de mobilitat més sostenibles, segurs i saludables com són els desplaçaments a peu, en bicicleta, en transport públic o amb vehicle elèctric, així com visualitzar els canvis possibles en l'ús de l'espai públic, millorar la qualitat de l'aire i la reducció de la contaminació.
L'actual pandèmia Covid-19 està mofidificant, entre moltes altres coses, els nostres hàbits de mobilitat.
Diverses ciutats estan ampliant l'espai dedicat a la mobilitat activa i establint noves estratègies més sostenibles per al transport urbà.
L'any passat, es van adherir a la SEM més de 3.100 ciutats i pobles europeus (entre ells, 305 catalans), programant tot tipus d'activitats.
En el marc de la Setmana, el Departament de Territori i Sostenibilitat organitza aquest concurs fotogràfic a través de la xarxa social Instagram, el Clic Mob!, del 16 al 28 de setembre.
Els participants han de publicar imatges sobre el transport i la mobilitat sostenible i les activitats que es realitzen durant la Setmana amb l'etiqueta
Participa en la transformació de la mobilitat per un medi ambient més sa, sostenible i segur.
Si teniu entre 12 i 18 anys, l'Equip KABUA us convida a expressar les vostres opinions i a actuar de manera crítica a través de la creació d'un vídeo original, ja sigui de ficció, animació o documental, que denunciï i/o sensibilitzi sobre una sèrie de temes que la Plataforma d'Acció Social KABUA us proposa.
Podeu utilitzar qualsevol dispositiu mòbil, càmera digital o tauleta tàctil.
Envieu el vostre treball abans del proper 14 d'abril.
L'Equip KABUA, depenent del grup Educació, Famílies i Comunitat de l'Institut de Ciències de l'Educació de la Universitat Autònoma de Barcelona, promou que els joves puguin expressar les seves opinions sobre diferents temes d'actualitat utilitzant les tecnologies de la comunicació, i que alhora siguin capaços d'actuar de manera crítica.
Aquest és l'objectiu amb què va néixer el " Concurs Kabua Joves per canviar el món!", perquè joves d'entre 12 i 18 anys facin propostes d'acció social mitjançant la realització d'un vídeo original de denúncia i sensibilització, utilitzant qualsevol dispositiu mòbil, càmera digital o tauleta tàctil.
S'ha de participar en grup, d'un mínim de 3 persones fins a tota una classe.
Els grups han de comptar amb un professor/a, educador/a o persona major d'edat que actuï com a responsable del projecte.
Cal inscriure's al concurs per participar.
La inscripció és gratuïta i ha de fer-la el o la responsable del grup al web de KABUA.
La data límit per enviar els vídeos és el 14 d'abril a les 00.00h.
Hi haurà 10 finalistes; un primer premi de 600 €, un segon premi de 300 € i un tercer premi de 150 €!
El vídeo ha de ser original, ja sigui de ficció, animació o documental.
MP4 (horitzontal) d'una durada de 3-5 min.
S'han de pujar a YouTube en modalitat "PÚBLIC"
Posar l'enllaç del vídeo a la web KABUA dins el registre següent:
Consulteu les bases del concurs.
Per a qualsevol dubte o aclariment adreceu-vos a l'organització del concurs: [EMAIL]
El concurs convida els adolescents i els joves de Catalunya a dir la seva sobre la seguretat viària i la conducció, alhora que vol fomentar una conducció responsable i el civisme sobre rodes.
Si t'agrada escriure, dibuixar (il·lustracions), gravar vídeos o fer fotos estàs d'enhorabona, perquè precisament aquests són els formats en què pots presentar els teus treballs a la 13a edició del concurs "Joves i Mobilitat".
També pots presentar projectes de millora de la seguretat viària.
Pots elaborar els treballs de forma individual o en grups de fins a 4 components.
A l'edició d'enguany, amb l'augment dels vehicles elèctrics de mobilitat personal als carrers de pobles i ciutats, el repte escollit se centra en la temàtica: Joves, bicis, patinets... i seguretat viària.
Al web del concurs trobaràs eines, recursos i inspiració per desenvolupar aquests temes.
Com a novetat de la 13a edició, s'afegeix una categoria adreçada a centres d'ensenyament, amb l'objectiu de destacar alguna acció, projecte; o activitat desenvolupada pels centres escolars en l'àmbit de la mobilitat i la seguretat viària.
El termini per presentar els treballs finalitza el 17 d'abril de 2020.
El concurs s'adreça a joves de 13 a 18 anys alumnes de secundària, batxillerat, cicles formatius de centres escolars o membres de casals de joves o centres de lleure de Catalunya.
Cada participant, individual o en equip, ha d'estar associat a un professor/tutor responsable, el qual haurà de gestionar la inscripció dels seus alumnes registrant només el nom del grup i el total de participants per grup al web del concurs [URL].
Els tutors dels participants també han de registrar-s'hi.
El professorat també hi està convocat i se l'anima a treballar amb l'alumnat aspectes relacionats amb la temàtica del concurs, utilizant els recursos didàctics del portal "Joves&Mobilitat", i a tutoritzar els grups o participants individuals, fer seguiment dels seus treballs i donar-los suport amb la inscripció i l'enviament dels treballs.
Càmeres d'acció, o entrades a Portaventura i Ferrari Land són els premis que ja esperen als guanyadors/es d'enguany.
A més, també hi ha premis per al professorat.
El professor/a o tutor/a més motivador també tindrà com a premi, un rellotge inteligent ( smartwatch ).
El concurs està organitzat pel Reial Automòbil Club de Catalunya (RACC) i el Servei Català del Trànsit.
El Premi reconeix cada dos anys la tasca de fabricants de productes, persones dissenyadores, estudiants i impulsores d'estratègies en la d'incorporació de l'ecodisseny en el procés productiu.
Pot ser objecte del premi qualsevol producte, físic o de servei.
Pots orientar els teus projectes o treballs acadèmics cap a l'economia circular, l'economia del futur!
Incentivar la incorporació de l'ecodisseny en el procés productiu.
Impulsar la transversalitat i la transferència de coneixement.
Incentivar el consum de productes i serveis sostenibles a Catalunya.
S'emmarca en l'Estratègia Catalana d'Ecodisseny orientada a una economia circular i ecoinnovadora, per promoure una major sostenibilitat a l'hora de produir i consumir productes.
Perquè és una eina necessària per assolir d'aquestes fites: comporta beneficis ambientals (ecoeficiència) i és un factor de diferenciació i de competitivitat per a les empreses, que els permet millorar el seu posicionament en el mercat global.
Aquesta categoria, la D, premia el producte en el mercat o en procés de creació, desenvolupat per estudiants o titulats novells tenint en compte consideracions ambientals, per poder minimitzar-ne l'impacte sobre el medi al llarg de tot el seu cicle de vida.
Podeu partipar si esteu cursant o heu finalitzat estudis reglats de batxillerat, cicle formatiu o universitaris a Catalunya.
En el cas dels titulats, podreu participar-hi els qui hagin finalitzat els estudis a Catalunya amb una data no anterior a l'1 d'octubre de 2018.
Objectiu final d'aquesta iniciativa
La reducció dels impactes ambientals que els productes originen al llarg de tot el seu cicle de vida mitjançant el disseny i la millora del seu comportament ambiental, des del moment en què s'extreuen les matèries primeres que els conformen (en el cas de productes físics), passant per la producció, l'ús i, finalment la seva gestió com a residus.
Les sol·licituds es podran presentar des del 15 de gener de 2021 fins al 15 de febrer de 2021 a les 23.59 h (GMT + 1.00).
Aquest programa, que enguany fa vint anys, s'adreça a persones joves que tinguin entre 18 i 30 anys al llarg de l'any de la convocatòria i que siguin titulars del Carnet Jove de la Generalitat de Catalunya.
Pots participar en dues modalitats de concurs, fotogràfic o audiovisual, optant als premis "Clic, Fotoperiodisme jove" o demanar un ajut per realitzar un projecte periodístic.
El Clic Jove cerca la fusió del talent i la creativitat amb la implicació en les problemàtiques socials actuals a través del fotoperiodisme.
El premi reconeix fotografies o projectes fotoperiodístics que mostrin sensibilitat i interès per l'entorn social.
Els fotoreportatges seleccionats rebran un premi de 200 euros cadascun, i el millor reportatge fotoperiodístic rebrà un premi de 700 euros.
El premi reconeix produccions en formats de cinema, vídeo o multimèdia.
El premi per a la millor producció audiovisual és de 1.000 euros.
Ofereix una dotació de 3.000 euros per realitzar un projecte fotoperiodístic que mostri sensibilitat i interès per l'entorn social.
Els projectes s'han d'implementar en el període màxim d'un any natural, comptador a partir de la data de l'acceptació de l'ajut.
El formularis de sol·licitud es poden trobar a la pàgina web del Carnet Jove, així com la informació sobre la documentació necessària, i es poden enviar a l'adreça electrònica [EMAIL].
També, es poden presentar presencialment a l'Agència Catalana de la Joventut, programa Connecta't del Carnet Jove (c.
Calàbria, 147, 08015 Barcelona), o a qualsevol de les Coordinacions Territorials de Joventut o a la Casa de la Generalitat de Catalunya a Perpinyà.
Terminis de presentació de sol·licituds: 30 de juliol.